Skoolseun kritiek ná motor hom trefNooddienste op die toneel. Foto: ER24 ŉ Skoolseun van Durban is in ŉ kritieke toestand na ŉ hospitaal geneem nadat hy Woensdagoggend op ŉ besige pad deur ŉ motor getref is. Chitra Bodasing, woordvoerder van ER24, het aan Maroela Media gesê die ongeluk het op die M7 (Edwin Swalesrylaan) naby Southway Mall in Durban-Suid plaasgevind. “Die seun is vermoedelik 12 jaar oud en was in sy skoolklere toe die ongeluk plaasgevind het,” het Bodasing gesê. “Die seun het aan die kant van die pad gelê met ernstige beserings. Die motor wat hom getref het, was daar naby. Die voorkant van die motor is beskadig.” Die seun is op die toneel behandel en na die King Edward-hospitaal gehaas vir verdere behandeling. Die polisie en verkeerpolisie was op die toneel om die ongeluk te ondersoek.